Et afbrændingsforbud betyder ikke nødvendigvis, at du skal sidde og trille tommelfingre fredag aften. For selvom du ikke kommer til at mærke varmen fra et prægtigt Sankt Hans-bål denne sommer, er der stadig flere muligheder for at fejre midsommerens komme. Sankt Hans på nordjysk manér Selvom der flere steder er samlet kævle, grene og småpinde sammen til en nu aflyst afbrænding, kommer afbrændingsforbuddet også med visse fordele. I Fjordbyen står en skarv med et vingefang på 14 meter klar til afbrænding. Den er bygget af affaldstræ, og står nu flyveklar til at forvandle sig til fuglen Føniks, når den antændes. Men det bliver ikke muligt til sankthansaften i år. Alligevel vælger man i Fjordbyen at afholde arrangementet fredag aften - bare uden flammer. - Så kigger vi bare lidt på fuglen i stedet for at brænde den af, siger formand for Fjordbyen Mikkel Munk Iversen. Udenfor Aalborg er der også masser af Sankt Hans-arrangementer at drage til. Her fejres midsommeren både ved Bed and Breakfasts, strande og campingpladser. Afbrændingsforbuddet i Nordjylland træder ifølge Nordjyllands Beredskab i kraft den 23. juni klokken 00.01 og ophører den 24. juni klokken 09.00. Forbuddet gælder afbrænding af sankthansbål, bål/bålfad/bålplads, brug af kulgrill og engangsgrill, på kystnært hav mindre end 200 meter fra land, i halm, halmstakke, marker eller uopdyrkede arealer, haveaffald og affald fra skovbrug.

Referat:
Selvom der ingen bål i år kommer, er det stadig muligt at fejre midsommer.